શિકારીઓ સાથે જીભાજોડી કર્યા વગર નાનાભાઈ તો પહોંચ્યા સીધા પોલીસ ફોજદાર પાસે. બધી વાત કરી કહ્યું : ‘એ શિકારીઓ રાજ્યના છે, પણ સરહદ-પ્રવેશ (ગેરકાયદે પ્રવેશ)ના ગુનેગાર છે. તેમને ત્યાંથી તત્કાળ ખસેડી લો.’ પોલીસ ફોજદાર પણ મૂંઝાઈ ગયા. એક બાજુ રાજા છે ને બીજી તરફ પ્રજાનો પ્રતિષ્ઠિત પ્રતિનિધિ છે, કોની વાત માનવી ? (આ થોડો ગાંધીનગરનો પી.આઈ. હતો કે માસ્તરને દંડાવાળી કરી ભગાડી મૂકે !) ફોજદારે રાજાસાહેબને ફોન જોડી વાત કરી. ‘તમે માસ્તરને કહો કે કૂતરીના તે માગે એટલા રૂપિયા આપીશ, અમને એ કૂતરી આપો.’